《送丘明府考绩之京》
明代·周用

颍川称四长，山阴称一丘。河阳有王涣，官城有高柔。

彼美前大夫，嘉行振儒流。寂寞千载下，吾侯迈前修。

试问才何似，太阿切琳球。试问量何似，洞庭纳细流。

试问清何似，玉壶涵霜秋。试问明何似，秦台照隐幽。

农桑沃春野，弦诵冠南州。侯骑青骢马，身衣素绮裘。

遗我山泽叟，欲作国都游。追之不可及，挽之不可留。

环立甘棠下，张望以夷犹。祝侯愿侯寿，福与南山侔。

推忠佐天子，四海均洪休。

作者简介：（1476—1547）苏州府吴江人，字行之，号伯川。弘治十五年进士，授行人。正德初，迁南京兵科给事中，进言谏迎佛事及镇守江西中官不法事。迁广东布政司参议。嘉靖中，历官南京工部、刑部尚书。九庙灾，自陈致仕。后以工部尚书总督河道，官至吏部尚书。有《周恭肃集》。